ศาลรัฐธรรมนูญ เตรียมอ่านคำวินิจฉัยสมาชิกภาพ ส.ส. ของนายธนาธร จึงรุ่งเรืองกิจ 14.00 น. วันนี้
ศาลรัฐธรรมนูญ เตรียมอ่านคำวินิจฉัยสมาชิกภาพ ส.ส. ของนายธนาธร จึงรุ่งเรืองกิจ 14.00 น. วันนี้ศาลรัฐธรรมนูญ จะออกนั่งอ่านคำวินิจฉัย กรณีคณะกรรมการการเลือกตั้ง ขอให้ศาลรัฐธรรมนูญวินิจฉัย ตามรัฐธรรมนูญ มาตรา 82 ว่า สมาชิกภาพของสมาชิกสภาผู้แทนราษฎร (ส.ส.) ของนายธนาธร จึงรุ่งเรืองกิจ สิ้นสุดลงตามรัฐธรรมนูญ มาตรา 101(6) ประกอบมาตรา 98(3) หรือไม่ ในคดีการถือครองหุ้น บริษัท วี-ลัค มีเดีย จำกัด ซึ่งในวันนี้ต้องมาลุ้นกันในเวลา 14.00 น. ว่าผลการพิจารณาวินิจฉัยของศาลรัฐธรรมนูญจะออกมาเป็นอย่างไร นายธนาธร จะยังเป็น ส.ส. และได้กลับเข้าทำหน้าที่ในสภาผู้แทนราษฎร หรือ ต้องพ้นจากการเป็น ส.ส.ศาลรัฐธรรมนูญ ได้มีการจัดเตรียมสถานที่และวางมาตรการดูแลรักษาความปลอดภัย โดยกำหนดพื้นที่ของผู้ที่เกี่ยวข้องให้ใช้ประตูด้านทิศใต้และทิศตะวันออก เป็นที่เข้าออก โดยไม่อนุญาตให้ใช้ประตูด้านทิศเหนือ ด้านหน้า สำนักงานศาลรัฐธรรมนูญ เข้าออก ขณะเดียวกันได้มีการนำแผงเหล็กมากั้นแนวเขตของศาลรัฐธรรมนูญ โดยแบ่งออกเป็นโซนสื่อมวลชน ที่มีการติดตั้งโทรทัศน์วงจรปิดถ่ายทอดจากห้องพิจารณาคดีลงมายังบริเวณชั้นล่างและห้องสื่อมวลชนได้รับฟัง ส่วนอีกโซนเป็นจุดแลกบัตรและตรวจค้นอาวุธ ซึ่งจะอยู่บริเวณบั้นไดทางขึ้นห้องพิจารณาคดี เพื่อให้ตัวแทนผู้ฟ้องคดีและผู้ถูกฟ้องคดี จะต้องแลกบัตรและตรวจอาวุธ รวมทั้งฝากสิ่งของ โดยเฉพาะโทรศัพท์มือถือนาฬิกาอิเล็กทรอนิกส์ต่างๆสำหรับประชาชนที่จะมาให้กำลังใจ หรือติดตามรับฟังการอ่านคำวินิจฉัยคดี เจ้าหน้าที่ได้จัดพื้นที่บริเวณโถงกลางของอาคารเอ พร้อมติดตั้งโทรทัศน์วงจรปิด โดยมีเจ้าหน้าที่รักษาความปลอดภัยของสำนักงานศาลรัฐธรรมนูญ เจ้าหน้าที่ตำรวจ ทั้งในและนอกเครื่องแบบจาก สน.ทุ่งส่องห้อง และกองบังคับการตำรวจนครบาล 2 คอยดูแลในเรื่องความปลอดภัย เนื่องจากเป็นคดีการเมืองที่ได้รับความสนใจ ประกอบกับมีรายงานว่าจะมีกลุ่มมวลชนที่สนับสนุนพรรคอนาคตใหม่เดินทางมาให้กำลังใจนายธนาธร รวมทั้งจะมีบรรดาตัวแทนของสถานทูตมารับฟังคำวินิจฉัยด้วย